《标指六偈》
宋代·释清远

道本无瑕，拟心已差。才生眹兆，遍界空花。若欲全举，除非直与。

不用增添，现成规矩。洞彻根源，法法周圆。灵明法尔，妙绝言诠。

言诠不得，得亦差忒。迥出根尘，古今取则。存不可见，亡兮对面。

匪存匪亡，森罗自现。心外无法，法外无心。心法齐照，境智甚深。

心忘照灭，境智同歇。一道通同，十方俱摄。生死涅槃，元无两般。

四生六道，息苦停酸。平等大道，无有邪正。胡汉不来，欲何为镜。

像虚镜皎，镜像斯照。像去镜亡，千圣非妙。此门难入，唯君自息。

若入此门，半钱不直。不直半钱，万国争观。所以说云，大道体宽。

作者简介：释清远（一○六七～一一二○），号佛眼，临邛（今四川邛崃）人。俗姓李。年十四出家，尝依毗尼。南游江淮间，遍历禅席，师事五祖演禅师七年。后隐居四面山大中庵，又住崇宁万寿寺。继住舒州龙门寺十二年。徽宗政和八年（一一一八），奉敕住和州褒禅山寺（《古尊宿语录》卷二九）。踰年，以疾辞，归隐蒋山之东堂。为南岳下十四世，五祖演禅师法嗣。宣和二年卒，年五十四。事见《筠溪集》卷二四《和州褒山佛眼禅师塔铭》，《嘉泰普灯录》卷一一、《五灯会元》卷一九有传。